CELEX: 32017R1270
Language: lv
Date: 2017-07-14 00:00:00
Title: Komisijas Regula (ES) 2017/1270 (2017. gada 14. jūlijs), ar ko attiecībā uz kālija karbonāta (E 501) lietošanu uz mizotiem, sagrieztiem un sasmalcinātiem augļiem un dārzeņiem groza Eiropas Parlamenta un Padomes Regulas (EK) Nr. 1333/2008 II pielikumu (Dokuments attiecas uz EEZ. )

15.7.2017   
            
            
               LV
            
            
               Eiropas Savienības Oficiālais Vēstnesis
            
            
               L 184/1
            
         KOMISIJAS REGULA (ES) 2017/1270
   (2017. gada 14. jūlijs),
   ar ko attiecībā uz kālija karbonāta (E 501) lietošanu uz mizotiem, sagrieztiem un sasmalcinātiem augļiem un dārzeņiem groza Eiropas Parlamenta un Padomes Regulas (EK) Nr. 1333/2008 II pielikumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
   tā kā:
   
               (1)
            
            
               Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.
            
         
               (2)
            
            
               Savienības atļauto pārtikas piedevu sarakstu var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru, un to dara vai nu pēc Komisijas iniciatīvas, vai pēc pieteikuma saņemšanas.
            
         
               (3)
            
            
               2015. gada 15. oktobrī tika iesniegts pieteikums par kālija karbonāta (E 501) lietošanas atļaušanu uz mizotiem, sagrieztiem un sasmalcinātiem augļiem un dārzeņiem, un saskaņā ar Regulas (EK) Nr. 1331/2008 4. pantu to darīja pieejamu dalībvalstīm.
            
         
               (4)
            
            
               Fermentu iedarbība svaigu, sagrieztu augļu un dārzeņu sagatavošanas laikā var pasliktināt produktu kvalitāti (tie kļūst brūni) un struktūru, tādējādi radot pārtikas atkritumus. Lai nepieļautu brūnēšanu, var izmantot askorbīnskābi (E 300). Tomēr askorbīnskābe mēdz noārdīt šūnu audus, un rezultātā dažu dienu laikā augļi un dārzeņi kļūst mīksti un zaudē krāsu. Kālija karbonāts (E 501) ļauj efektīvāk novērst brūnēšanu, jo tas darbojas kā stabilizators un skābuma regulētājs un – atšķirībā no askorbīnskābes – tā izraisītie audu bojājumi ir minimāli.
            
         
               (5)
            
            
               Pārtikas zinātniskā komiteja karbonātu grupas ADI (pieņemamā diennakts deva) līmeni aprakstījusi ar vārdiem “nav noteikts” (3), tādējādi norādot, ka šīs vielas, ja tās izmanto vēlamā tehnoloģiskā rezultāta sasniegšanai vajadzīgajā apjomā, veselību neapdraud.
            
         
               (6)
            
            
               Saskaņā ar Regulas (EK) Nr. 1331/2008 3. panta 2. punktu Komisijai, lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 II pielikumā, ir jālūdz Eiropas Pārtikas nekaitīguma iestādes (“Iestāde”) atzinums; izņēmums ir gadījumi, kad attiecīgais atjauninājums nevarētu [nelabvēlīgi] ietekmēt cilvēka veselību. Tā kā atļauja lietot kālija karbonātu (E 501) par stabilizatoru un skābuma regulētāju uz mizotiem, sagrieztiem un sasmalcinātiem augļiem un dārzeņiem ir tāds minētā saraksta atjauninājums, kas cilvēka veselību ietekmēt nevarētu, Iestādes atzinumu lūgt nav nepieciešams.
            
         
               (7)
            
            
               Tāpēc ir lietderīgi atļaut kālija karbonāta (E 501) lietošanu par stabilizatoru un skābuma regulētāju Regulas (EK) Nr. 1333/2008 II pielikumā paredzētajā pārtikas kategorijā 04.1.2. “Mizoti, sagriezti un sasmalcināti augļi un dārzeņi” daudzumā quantum satis. Lai nodrošinātu to, ka patērētāji ir informēti par šādu apstrādi, kālija karbonāta (E 501) lietošanu atļauj tikai fasētos, atdzesētos, nepārstrādātos augļos un dārzeņos, kas ir sagatavoti patēriņam, un fasētos, nepārstrādātos un nomizotos kartupeļos.
            
         
               (8)
            
            
               Tāpēc būtu attiecīgi jāgroza Regulas (EK) Nr. 1333/2008 II pielikums.
            
         
               (9)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1333/2008 II pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 14. jūlijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 31.12.2008., 16. lpp.
   
   
      (2)  Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).
   
      (3)  Pārtikas zinātniskās komitejas ziņojums, divdesmit piektā sērija, 1990. gads.
   
      PIELIKUMS
      Regulas (EK) Nr. 1333/2008 II pielikuma E daļā pārtikas produktu kategorijā 04.1.2. “Mizoti, sagriezti un sasmalcināti augļi un dārzeņi” pirms zemsvītras piezīmēm iekļauj šādu ierakstu:
      
         
                      
                  
                  
                     “E 501
                  
                  
                     Kālija karbonāts
                  
                  
                     
                        quantum satis
                     
                  
                  
                      
                  
                  
                     Tikai fasētos, atdzesētos, nepārstrādātos augļos un dārzeņos, kas ir sagatavoti patēriņam, un fasētos, nepārstrādātos un nomizotos kartupeļos”